projecte-aina/catalan_government_crawling huggingface dataset:
L'activitat es va portar a terme en el marc dels actes de la Mobile Week, de la qual la comarca de la Ribera d'Ebre ha estat, per segon any consecutiu, una de les seus oficials
Assistents al Taller de Creació de fotografies en 3D
El Telecentre de la Ribera d'Ebre va acollir el primer taller de creació d'imatges en 3 dimensions organitzat a la comarca, que va anar a càrrec de l'Arxiu Comarcal de la Ribera d'Ebre (ACRE) i va comptar amb el suport del Servei d'Informàtica del Consell Comarcal de la Ribera d'Ebre.
El taller, que va formar part dels actes de la Mobile Week 2019, va ser impartit per Gerard Mercadé Pié, director de l'ACRE.
L'activitat estava adreçada al públic familiar, que va ser introduït, inicialment, als fonaments de l'estereoscòpia (la capacitat del cervell humà de veure els objectes tridimensionalment), per després observar aquest fenomen a través d'algunes imatges estereoscòpiques gestionades per l'ACRE, gràcies la fabricació d'unes ulleres anàglif i del tractament de les fotografies digitalment amb un programari que permet emular aquesta tècnica històrica.
El taller es va dur a terme amb fotografies del fons de la família Piñol, de Rasquera, que va ingressar el passat any 2019 a l'ACRE i que està format per 267 fotografies que comprenen, aproximadament, el període entre 1905 i 1920, entre les quals en comptem gairebé 200 d'estereoscòpiques.
Des de l'ACRE fem una valoració molt positiva del taller, atès que els assistents –i en especial el públic més jove- va mostrar molt d'interès i van participar activament durant tota l'activitat, la qual està previst que es desenvolupi en altres poblacions de la Ribera d'Ebre.
I, per cert, si disposeu d'unes ulleres anàglif, us deixem, adjuntes a la notícia, algunes de les fotografies que van estar treballant els assistents al taller.
Donada la situació de confinament de la ciutat de Lleida i municipis del Baix Segrià per Decret Llei 27/2020, de 13 de juliol, de modificació de la Llei 18/2009, de 22 d'octubre, de salut pública, i d'adopció de mesures urgents per fer front al risc de brots de la COVID-19, l'Arxiu tanca novament portes al públic
En compliment d'aquest decret llei, des de dilluns 13 de juliol fins a nou avís l'Arxiu Històric de Lleida tanca el servei de consulta a sala i, per tant l'accés directe a la documentació.
Tot i això, ja sabeu que podeu consultar la nostra web per accedir a "Arxius en línia": http://xac.gencat.cat/ca/llista_arxius_comarcals/segria/ on trobareu els inventaris i la documentació que està disponible en línea.
Tant si sou usuaris com titulars de fons, podeu adreçar les vostres consultes al correu: [EMAIL] i mirarem d'atendre les vostres peticions en la mesura del possible.
En aplicació del Decret Llei 27/2020, de 13 de juliol, de modificació de la Llei 18/2009, de 22 d'octubre, de salut pública, i d'adopció de mesures urgents per fer front al risc de brots de la COVID-19, l'Arxiu tanca les seves instal-lacions
En compliment d'aquesta norma, des de dilluns 13 de juliol fins a nou avís, l'Arxiu Històric de Lleida tanca el servei de consulta a sala i, per tant, l'accés directe a la documentació.
Tot i això, ja sabeu que podeu consultar la nostra web per accedir a "Arxius en línia": http://xac.gencat.cat/ca/llista_arxius_comarcals/segria/ on trobareu els inventaris i la documentació que està disponible en línea.
Tant si sou usuaris com titulars de fons, podeu adreçar les vostres consultes al correu: [EMAIL] i mirarem d'atendre les vostres peticions en la mesura del possible.
A partir del 13 d'octubre podeu visitar a l'Arxiu aquesta exposició dedicada a la figura del comandant Andrés Ymbernon Vila (Lleida 1900-1952), militar de professió i vinculat també al món cultural lleidatà, la documentació del qual conservem a l'Arxiu, gràcies a la cessió en comodat que va realitzar el seu net, David Ymbernon, en nom de la família
Comissariada per David Ymbernon, artista visual i poeta, aquesta exposició repassa la trajectòria professional i privada d'Andrés Ymbernon, a través dels documents que formen part d'aquest fons personal i d'objectes que ens faran reviure la primera meitat del s.
Nascut a Lleida el 1900, Andrés Ymbernon Vila, militar de professió, va participar en destacades operacions militars al Marroc i al llarg de la Guerra Civil espanyola, primer a la zona republicana i més tard a la zona nacional.
El setembre de 1936 fou destinat, amb el grau de capità, a la columna Macià-Companys.
A l'exèrcit republicà va ascendir a comandant i va arribar a ser brigada de la 30a divisió, formada amb els efectius de la Columna Macià-Companys.
Es va passar de bàndol el març de 1938, quan la seva brigada va quedar desbordada per una imparable ofensiva de l'exèrcit rebel a Plenas, en els moments més dramàtics de la desfeta del front d'Aragó, que el mes següent duria a l'ocupació de la ciutat de Lleida.
Acabada la guerra va seguir en actiu com a comandant en diverses unitats de diferents places, fins que l'any 1942 fou apartat de la carrera militar.
Va realitzar també una gran tasca docent dins l'estament militar com a professor a l'Escola Oficial Militar.
Durant la II República fou nomenat delegat de l'autoritat militar, va destacar com a jutge militar i en càrrecs administratius i comptables de responsabilitat dins l'Exèrcit.
Fou membre conseller de l'Institut d'Estudis Ilerdencs i vocal del Patronat de Restauració i Conservació de la Seu Vella.
D'aquest recinte històric i monumental n'era un gran enamorat fins al punt de contribuir a la seva protecció d'atacs i espolis.
En aquest sentit, va recopilar molta documentació textual i gràfica i va aixecar i refer nombrosos plànols.
Va obtenir el premi extraordinari en els Jocs Florals de 1944, 1945 i 1950, entre altres guardons.
Lloc: Sala d'Actes de l'Arxiu. c/ Governador Montcada, s/n
Dates: del 13 d'octubre de 2020 al 15 de gener de 2021
Mesures Covid-19: atesa la situació de pandèmia, aquesta exposició es realitza seguint totes les mesures aplicables d'acord amb la normativa sanitària vigent per a garantir la higiene i seguretat: reducció de l'aforament de la sala, senyalització de l'itinerari a seguir, disposició de gel hidroalcohòlic, etc.
Joan Vinyoli i Pladevall (Barcelona, 1914-1984) és considerat un dels grans poetes catalans del segle XX.
De trajectòria extensa i fecunda, va escriure més de 500 poemes distribuïts en 17 llibres.
La visita virtual que es planteja ens mostrarà, entre imatges i sons, alguns trets rellevants de la seva biografia i la seva obra, fent especial incidència en la relació del poeta amb Santa Coloma de Farners, on residí els estius de la seva adolescència i joventut.
A l'Arxiu Comarcal de la Selva hi ha dipositat el seu llegat documental mercès a la cessió que els familiars van fer a la ciutat de Santa Coloma de Farners (2011) i els documents custodiats són el fil conductor del recorregut que es proposa.
Accedeix a l'itinerari virtual pels documents del poeta Joan Vinyoli
Presentació dels tours multimèdia de l'Arxiu Comarcal de la Selva amb motiu del Dia Internacional dels Arxius
Avui, Dia Internacional dels Arxius, a l'Arxiu Comarcal de la Selva fem la presentació de les tres visites virtuals que aquests darrers mesos s'han estat preparant i que han de servir per a veure les dependències, conèixer a grans trets els documents i les activitats que s'hi duen a terme i, en tercera instància, fer un recorregut específic per un dels fons més singulars que custodia.
Aquestes són les visites virtuals que es posen en funcionament:
Totes les visites són multidispositiu, és a dir, s'hi pot accedir des de qualsevol ordinador, smartphone, tablet, i també i especialment amb ulleres de realitat virtual.
Aquesta darrera opció planteja una activitat prou interessant per a enriquir les visites d'alumnes, atès que ells mateixos es podran construir unes ulleres, inserir-hi l'smartphone i, amb un programari específic, realitzar les visites virtuals.
Es tracta d'un conjunt format per 155 fotografies del primer terç del segle XX, entre les quals destaquen 87 plaques de vidre estereoscòpiques
Fons fotogràfic de la família Piñol, de Rasquera
Avui, dimecres 10 de juliol de 2019, s'ha materialitzat l'ingrés del fons fotogràfic de la família Piñol de Rasquera a l'Arxiu Comarcal de la Ribera d'Ebre (ACRE).
Cal posar èmfasi en què aquest conjunt complementa la documentació textual familiar, que ja havia estat ingressada anteriorment a l'ACRE durant el mes de juliol de 2013.
El fons textual de la família Piñol està format per 0,3 metres lineals i comprèn un període cronològic entre 1625 i 1873.
Es tracta d'un conjunt de documents que conté la informació habitual d'aquestes tipologies de fons, amb documentació familiar i vinculada a la gestió del patrimoni agrari, entre la qual destaca un extens plet (1806-1818) amb l'Ajuntament de Rasquera sobre l'ús de les aigües comunals de la població.
La documentació textual del fons de la família Piñol ja es pot consultar a https://bit.ly/2S2aZK0.
Pel que fa a la documentació fotogràfica trobem 155 imatges en diversos formats, fonamentalment del primer terç del segle XX, la majoria de les quals fixades sobre suport vidre.
Entre les diverses fotografies destaca un conjunt de 87 plaques estereoscòpiques o anàglifs, imatges en dues dimensions amb capacitat de provocar un efecte tridimensional si s'utilitzen unes ulleres especials.
Pel que fa al contingut de les fotografies trobem, en gran mesura, escenes familiars, tot i que també emplaçaments i paisatges força coneguts, com per exemple el Monestir de Poblet, el Balneari de Cardó, el Monestir d'Escaladei, l'Observatori Fabra o, entre altres indrets, la façana fluvial del riu Ebre.
Des de l'ACRE esperem poder començar el tractament arxivístic al llarg de l'any 2021, a través del qual assegurarem, en un primer moment, la seva conservació —vital en aquesta tipologia de documents— i, en paral·lel, la seva difusió entre la ciutadania.
L'Arxiu Històric de Tarragona (AHT) va ser creat l'any 1944 i, en conseqüència, el 2019 compleix els 75 anys d'existència; per aquest motiu, s'han programat un seguit d'activitats específiques destinades a posar en relleu la trajectòria del centre al llarg d'aquest extens període de temps.
Per tal de donar contingut a la commemoració, s'han organitzat una sèrie d'activitats, ja iniciades el 2018, que tindran lloc en el decurs de tot l'any 2019.
Els diferents actes tenen una orientació eminentment divulgativa, enfocada a fer conèixer l'arxiu, els seus fons i la seva tasca.
Programa d'activitats dels 75 anys
El dimecres 5 de juny de 2019, a les 19 h, tindrà lloc la taula rodona 'Recordant Joaquim Jordà.
Aquest primer dimecres de juny de 2019, dins els actes de la Setmana Internacional dels Arxius, tindrà lloc una taula rodona dedicada a recordar la figura del cineasta Joaquim Jordà, nascut a Santa Coloma de Farners, on actualment es custodia bona part de la seva documentació a l'Arxiu Comarcal de la Selva.
L'acte tindrà el format de taula rodona, moderada per Cristina Rubio, especialista en Joaquim Jordà, i comptarà amb la participació de tres persones coneixedores de la figura de Jordà i de la seva relació amb Santa Coloma de Farners: Pep Casas, llicenciat en Història; Antoni Solà, antic alcalde de Santa Coloma de Farners, i Pau Lanao, periodista i col·laborador a la pel·lícula Un cos al bosc.
Jordà era fill del notari Joaquim Jordà i de Pedrolo, el qual exercí com a tal a Santa Coloma de Farners els anys 1931 a 1944, temps durant el qual el cineasta va néixer en aquesta població, concretament l'any 1935.
La família es desplaçà posteriorment a Nules (Castelló) i a altres indrets, d'acord amb l'ocupació del pare.
L'any 1996 Jordà va rodar a les Guilleries Un cos al bosc, cosa que li va permetre recuperar paisatges i vivències d'infantesa.
A partir de llavors, Jordà visitava sovint la població.
Pocs anys abans de morir, s'establiren contactes entre l'artista i el consistori, cosa que es materialitzà amb la cessió del seu llegat.
A finals de l'any 2017 i començaments del 2018 l'arxiver Frederic Lamaña en va inventariar la documentació i, aquest 2019, Cristina Rubio ha comissariat l'actual exposició prenent com a base el material inventariat.
A les 18.30 h, visita guiada a l'exposició 'L'arxiu Jordà.
El fons documental del cineasta a Santa Coloma de Farners', a càrrec de Cristina Rubio.
Enguany s'arriba a la 67a edició del concurs-exposició i se celebra de manera especial a causa de l'estat d'alarma i el confinament per raó del COVID-19.
Prats, Marià Climent, Maria de Bolòs, Manuel Pou i Maria Cubarsí.
En el context de les celebracions a l'entorn del Dia de la Mare, el Concurs i Exposició de Flors es concebia com un aparador de les millors flors individuals, rams i curiositats florals, alhora que es concedien uns premis segons la qualitat de les peces presentades.
La primera exposició es va fer sota les Mesures l'any 1949, organitzada pel Fomento Nacional de Fiestas i dirigida per Marià Climent i, amb continuïtat des de l'any 1953, organitzada per la Secció Femenina de la F.E.T. i de les J.O.N.S. A partir de l'any 1971 es va fer a la biblioteca de La Caixa i, des de la dècada de 1990, es fa a la Llar de Jubilats.
Hi tingué també un paper rellevant Lluïsa Casadevall i comptà amb la col·laboració de persones com Josep Martí i Sabé, Maria de Bolòs, Manuel Pou, Maria Cubarsí, entre altres.
Els anys 1998 a 2000 l'Exposició, organitzada pel Casal de la Diversitat sota el patrocini de l'Ajuntament, rebé el nom de Fira de la Flor i es va convertir en una vertadera fira floral i botànica, amb muntatges espectaculars i efímers especialment a la plaça Farners.
Obtingué un gran ressò, però la dificultat del muntatge i el cost comportaren la seva desaparició.
L'any 2020 el Concurs i Exposició de Flors arriba a la 67a edició i des de l'any 2014 s'organitza conjuntament amb el Mercat de les Herbes, promogut per la Confraria de la Ratafia.
Aquest any, però, se celebrarà sense la presència de públic ni de plantes, només amb fotografies, donades les circumstàncies actuals que limiten la celebració d'actes públics.
L'Arxiu Comarcal custodia el fons personal de Lluïsa Casadevall, que conté impresos sobre el concurs i exposició de flors.
Nova exposició de l'Arxiu Comarcal del Solsonès
L'Arxiu Comarcal del Solsonès ha elaborat una nova exposició que s'ha pogut visitar del 8 al 23 de juny a la sala Francesca de Llobera del Consell Comarcal.
L'autor dels retrats, Josep Maria Vicens i Purgimon (1884-1961), va ser un fotògraf solsoní que va col·laborar amb Adolf Mas i va participar en moltes iniciatives com l'Àlbum Meravella o l'Enciclopèdia Espasa.
També va retratar a molts solsonins i les fotografies que es presenten formen part d'aquesta vessant.
Aquestes imatges, són un testimoni de gran interès i poder-les contextualitzar i posar-hi un nom i un cognom encara els confereix més valor individualment però, també, en el pla col·lectiu.
La realització i la producció de l'exposició ha anat a càrrec de l'Arxiu Comarcal del Solsonès, essent-ne la comissària la Rosa M. Vila.
L'exposició està formada per uns dos-cents retrats de nens i nenes que celebren la primera comunió.
Totes les fotografies formen part de l'Arxiu Vicens i una part significativa de les mateixes no estan identificades.
Un dels objectius de l'exposició és avançar en aquest aspecte.
Així doncs, es vol que sigui una exposició participativa i, per aquest motiu, està pensada i dissenyada comptant amb la participació de la gent, especialment la gent gran.
En aquest sentit, s'han realitzat dos tallers dins els actes de la Setmana de la Gent Gran.
L'exposició ha comptat amb diferents espais, més enllà del fotogràfic, que és el central.
Aquests ens han introduït i ens han fet recordar aspectes religiosos i socials de la primera comunió, una cerimònia que marcava un abans i un després en el creixement dels infants.
És una exposició diferent en molts sentits, tant per la temàtica com per l'ambientació, però un dels seus trets més importants és que requereix la participació de la gent.
Podem afirmar que els objectius que es van elaborar quan es va projectar s'han complert plenament; així, s'han identificat 106 fotografies i han visitat l'exposició més de quatre-centes persones.
Unes cent persones assisteixen en l'acte de presentació de la revista cultural
Es va presentar a la sala cultural de l'Ajuntament de Solsona un nou número de la Revista cultural del Solsonès.
La publicació va iniciar-se l'any 2001 i s'apropa al centenar de treballs d'investigació sobre diferents àmbits de la comarca: història, art, antropologia, etc. La publicació la impulsa l'Arxiu i l'editen, de forma conjunta, el Centre d'Estudis Lacetans i l'Arxiu Comarcal del Solsonès i compta amb la col·laboració de l'Ajuntament de Solsona i el Consell Comarcal del Solsonès.
En el present número hi ha els següents articles:
- Activitat artística a la Vall de Lord s.XVI-XIX: noves notícies sobre autors i obres d'art
- Les pintures de Lorenzale de la catedral de Solsona: estudi i restauració
- El Museu de sal gemma de Cardona, la gran obra del sacerdot Joan Riba (1805-1873)
- La senda dolorosa, un apropament al carlisme català
- Claudi Duran, l'impulsor del formigó armat i el seu pas per Solsona
I en l'apartat de l'Addenda, que recuperem enguany, hi ha una aportació amb el següent títol:
- La imatge de la Mare de Déu del Claustre de Solsona del segle XIII
El número que s'ha presentat correspon a l'any 2013, l'any Salvador Espriu.
Aquest fet es recull a la portada amb un esbós inèdit de Salvador Espriu fet al natural i que havia de servir per a una carpeta de gravats de diferents artistes.
La presentació amb una concurrència d'unes cent persones, va anar acompanyada per la teatralització d'un text escrit per Rafael Pérez..
La narració, escrita expressament per l'acte, està basada en la figura del Comte d'Espanya.
La representació va anar a càrrec del Rafael Pérez i el Muixic.
La documentació dels primers anys de la Comissió Cultural Canalda 1100 anys ha ingressat a l'Arxiu Comarcal del Solsonès.
La Comissió Cultural Canalda 1100 anys és una de les entitat culturals més actives de la comarca si tenim en compte la població de Canalda.
La seva activitat es pot seguir a través de l' Informatiu de Canalda.
Des de la seva creació, ara tot just fa catorze anys, ha vetllat d'una forma exemplar per difondre i preservar el patrimoni natural i arquitectònic d'aquesta entitat municipal descentralitzada que pertany al municipi d'Odèn.
Les caminades, que potenciaven el seu patrimoni cultural i que alhora, han estat un motor per la seva rehabilitació, per a la seva conservació o bé per a l'organització d'actes culturals o l'edició del butlletí o el llibre "Canalda 1100 anys: 901-2001", n'han estat una prova ben fefaent.
El segon concurs de fotografia "El Solsonès" s'ha centrat en el patrimoni arquitectònic de la comarca.
Enguany, s'hi ha presentat uns vint treballs que retraten diferents monuments i elements del patrimoni solsoní.
Els treballs s'han exposat a la sala d'exposicions del Consell Comarcal del Solsonès i l'acte ha tingut el suport de l'Arxiu Comarcal del Solsonès.
Recentment es va presentar la restauració i la digitalització de les pel·lícules del Carnaval de l'any 1972 fins l'any 1986 i també es va projectar la filmació inèdita de l'any 1972.
Aquesta tasca ha estat possible gràcies a la col·laboració entre l'Associació de Festes del Carnaval, el Consell Comarcal i l'Arxiu Comarcal del Solsonès.
Els objectius d'aquesta restauració responen a dos factors: primer, assegurar la conservació i, en segon lloc, fer possible la seva difusió.
Aquestes pel·lícules són d'un gran interès cultural, social i històric per l'estudi de la societat solsonina i, per extensió, del país.
El paper de l'alcalde, Jaume Serra i Jounou, va ser decisiu; tot i així, les incerteses acompanyaren la seva celebració, recordem que ens trobem a l'any 1971.
El programa d'aquell any deia "Ja fa molts anys que no el vèiem, estava tot malaltís, però ara torna a arribar al país".
I el Carnaval va tornar per quedar-se.
La pel·lícula que es va projectar va ingressar a l'Arxiu l'any passat i és la primera elaborada com a tal, només existeix l'antecedent d'unes imatges de l'any 1971 que recullen l'episodi de la crema.
Hem d'esmentar un seguit de persones que varen ser claus en l'elaboració i muntatge de les filmacions: Manel Viladrich, Jaume Flotats, Joan Caelles, Juli Pérez, Jaume Ester, Miquel Vendrell, E. Flotats, entre altres, gràcies a la seva tasca hem pogut gaudir d'aquest material.
El muntatge s'articulava al voltant d'una història amb un llenguatge irònic i satíric i la narració, dels primers anys, tenia la veu de Ramon Gualdo.
La tasca que s'ha portat a terme ens ha permès assolir els objectius que ens vàrem fixar i fer que aquest patrimoni es pugi manifestar de forma plena pel conjunt de la societat solsonina.
A més totes aquestes actuacions, han tingut un ampli ressò en els mitjans de comunicació com TV3 i el Canal 3/24.
La notícia també va tenir ressó en els mitjans digitals com Vilaweb, Nació digital, la Vanguardia, Regió7 i, també, en pàgines d'institucions i entitats com la pàgina del Grup d'arxivers de Lleida, el Consell Comarcal del Solsonès o l'Ajuntament de Solsona.
En la premsa escrita ho van recollir nombroses publicacions com la revista local Celsona i en el diari Regió7, entre altres.
En el món de la ràdio, a més a més, de les ràdios locals va tenir una àmplia cobertura a Catalunya Ràdio i Catalunya Informació.
S'ha creat una comissió, impulsada per l'ajuntament solsoní, que vol promoure i coordinar les activitats relacionades amb el tricentenari de la guerra de Successió.
Les institucions i entitats que hi participen són: el Museu Diocesà i Comarcal de Solsona, el Centre d'Estudis Lacetans, els Amics del Museu de Solsona, Òmnium Cultural del Solsonès, l'Aula d'Extensió Universitària, l'Institut Francesc Ribalta, i l'Escola Arrels Secundària i l'Arxiu Comarcal del Solsonès.
Un dels projectes impulsats des dels Amics del Museu i l'Arxiu Comarcal és una sortida al Centre Cultural del Born; entre altres.
Així mateix, està previst la publicació d'una miscel·lània sobre la guerra de successió al Solsonès.
Dimarts 21 i dimecres 22 de maig de 2019
L'AHT organitza un Curs d'Iniciació a la Restauració de documents, que tindrà lloc a la seu de l'arxiu els dies 21 i 22 d'aquest mes de maig.
El Curs serà impartit per la restauradora Berta Blasi, especialitzada en patrimoni documental i obra gràfica, i constarà d'una part teòrica i una pràctica, que permetrà aplicar tècniques bàsiques per a la conservació i preservació de documents, utilitzant material específic.
Aquest tipus de formació es interessant per totes les persones interessades en el patrimoni documental en general.
La inscripció es gratuïta, i es lliurarà un certificat d'assistència.
El nombre de places es limitat, per la qual cosa us demanem que, els que hi vulguin assistir, formalitzeu la inscripció el més aviat possible a través del correu de l'arxiu [EMAIL]
- principals causes de deterioració
- processos bàsics de conservació
- anàlisis físiques i químiques
- tipologia de suports i peculiaritats (paper, pergamí i fotografia)
- sistemes de protecció i exposició
En el marc dels actes de commemoració del 75è aniversari de la creació de l'Arxiu Històric de Tarragona (AHT), i en col·laboració amb el Departament d'Estudis de Comunicació de la URV, l'AHT vol commemorar el Dia Mundial del Patrimoni Audiovisual amb la realització del Seminari "Arxius i Patrimoni Audiovisual", que tindrà lloc a l'Aula Magna del Campus Catalunya de la URV, el dia 29 d'octubre a les 16h.
El Seminari té com a objectiu valorar els arxius audiovisuals en general i, més específicament, presentar el fons de la TV local tarragonina TARRACO VISIÓ -dipositat a l'AHT-, així com el tractament arxivístic de què ha estat objecte.
Aquesta televisió local va emetre entre els anys 1997 a 2001.
Pau Saavedra Bendito, tècnic d'arxius audiovisuals, impartirà la conferència "El paper dels arxius de televisió en la preservació del patrimoni audiovisual català", i hi haurà també la participació de Joan Blázquez, soci fundador de TARRACO VISIÓ i de Ricard Ibarra, director de l'AHT.
Per finalitzar es projectarà un breu audiovisual amb una selecció de continguts d'aquesta TV local.